**DĖL ROKIŠKIO RAJONO SAVIVALDYBĖS TARYBOS 2021 M. BALANDŽIO 30 D. SPRENDIMO NR. TS-98 „DĖL PRIEŠMOKYKLINIO UGDYMO GRUPIŲ IR KLASIŲ KOMPLEKTŲ SKAIČIAUS 2021–2022 MOKSLO METAMS ROKIŠKIO RAJONO SAVIVALDYBĖS BENDROJO UGDYMO MOKYKLOSE NUSTATYMO“ PAKEITIMO**

2021 m. rugsėjo 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu (aktuali redakcija), patvirtintu Lietuvos Respublikos švietimo, mokslo ir sporto ministro 2004 m. birželio 25 d. įsakymu Nr. ISAK-1019, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, ir atsižvelgdama į pasikeitusį nuo 2021 m. rugsėjo 1 d. mokinių skaičių bendrojo ugdymo mokyklose, Rokiškio rajono savivaldybės taryba n u s p r e n d ž i a:

1. Pakeisti Rokiškio rajono savivaldybės tarybos 2021 m. balandžio 30 d. sprendimo Nr. TS-98 „Dėl priešmokyklinio ugdymo grupių ir klasių komplektų skaičiaus 2021–2022 mokslo metams Rokiškio rajono savivaldybės bendrojo ugdymo mokyklose nustatymo“ priedą ir:

lentelės eilutėje „Rokiškio Juozo Tumo-Vaižganto gimnazija“ skiltyje „9 (1g) kl.“ vietoje „6 (komplektų skaičius), 151 (mokinių skaičius)“ įrašyti „5 (komplektų skaičius), 140 (mokinių skaičius)“, skiltyje „Iš viso“ vietoje „20 (komplektų skaičius), 549 (mokinių skaičius)“ įrašyti „19 (komplektų skaičius), 538 (mokinių skaičius)“;

lentelės eilutėje „Jūžintų skyrius“ skiltyje „1 kl.“ vietoje „1 (komplektų skaičius), 8 (mokinių skaičius)“ įrašyti „1 (jungtinis komplektų skaičius) (1, 3 kl.), 10 (2, 8) (mokinių skaičius)“;

lentelės eilutę „Rokiškio Juozo Tumo-Vaižganto gimnazija Suaugusiųjų ir jaunimo skyrius (suaugusiųjų ugdymo klasės)“ išdėstyti nauja redakcija: „6 klasė: 1\* (klasių komplektų skaičius), 1 (mokinių skaičius); 7–8 klasė: 1\* (jungtinis klasių komplektas), 5 (1, 4) (mokinių skaičius); 1g klasė: 1\* (klasių komplektas), 3 (mokinių skaičius); 2g klasė: 1\* (klasių komplektas), 9 (mokinių skaičius); 3g klasė: 1 (klasių komplektas), 22 (mokinių skaičius); 4g klasė: 1\* (klasių komplektas), 16 (mokinių skaičius); iš viso: 6 (5\*+1) (klasių komplektai), 56 (mokinių skaičius)“.

2. Šį sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir Teisės aktų registre.

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Aurimas Laužadis

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2021 M. BALANDŽIO 30 D. SPRENDIMO NR. TS-98 „DĖL PRIEŠMOKYKLINIO UGDYMO GRUPIŲ IR KLASIŲ KOMPLEKTŲ SKAIČIAUS 2021–2022 MOKSLO METAMS ROKIŠKIO RAJONO SAVIVALDYBĖS BENDROJO UGDYMO MOKYKLOSE NUSTATYMO“ PAKEITIMO“**

**AIŠKINAMASIS RAŠTAS**

**Sprendimo projekto tikslai ir uždaviniai.** Patikslinti klasių komplektų skaičius bendrojo ugdymo mokyklose, nustatytus Rokiškio rajono savivaldybės tarybos 2021 m. balandžio 30 d. sprendimu Nr. TS-98 „Dėl priešmokyklinio ugdymo grupių ir klasių komplektų skaičiaus 2021–2022 mokslo metams Rokiškio rajono savivaldybės bendrojo ugdymo mokyklose nustatymo“.

**Teisinio reguliavimo nuostatos.** Lietuvos Respublikos vietos savivaldos įstatymo 18 straipsnio 1 dalis, Rokiškio rajono savivaldybės tarybos 2021 m. balandžio 30 d. sprendimas Nr. TS-98 „Dėl priešmokyklinio ugdymo grupių ir klasių komplektų skaičiaus 2021–2022 mokslo metams Rokiškio rajono savivaldybės bendrojo ugdymo mokyklose nustatymo“, Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašas (aktuali redakcija), patvirtintas Lietuvos Respublikos švietimo, mokslo ir sporto ministro 2004 m. birželio 25 d. įsakymu Nr. ISAK-1019, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768.

 **Sprendimo projekto esmė.** Sprendimo projektas parengtas vadovaujantis Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, patvirtintu Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019, kuriame numatomas klasių komplektų patikslinimas iki naujų mokslo metų pradžios. Tačiau tikslią informaciją dėl mokinių skaičiaus mokyklos gali fiksuoti tik rugsėjo 1 d. duomenimis, todėl į Švietimo ir sporto skyrių kreipėsi mokyklos, kuriose nuo 2021 m. rugsėjo 1 d. keitėsi mokinių skaičius ir klasių komplektų skaičius: Rokiškio Juozo Tumo-Vaižganto gimnazijoje – 1 komplektu mažiau (buvo planuota 1g kl. 6 komplektai (151 mokinys), kadangi sumažėjo mokinių skaičius (140), todėl sumažėjo ir komplektų skaičius); Rokiškio Juozo Tumo-Vaižganto gimnazijos Suaugusiųjų ir jaunimo skyriuje (suaugusiųjų ugdymo klasėse) – 1 komplektu daugiau (atsirado mokinių 8 klasėje, mokinių skaičius keitėsi visose klasėse, todėl visa eilutė pateikta atskira redakcija. Jūžintų skyrius planavo, kad ateis 8 pirmokai, bet atvyko tik 2, todėl jų mokymas organizuojamas jungtinėje klasėje, vietoj atskirų pirmų ir trečių klasių komplektų (pakeitusių sprendimą vaikų gyvenamoji vieta: 3 iš Laibgalių k., 2 iš Jūžintų mstl., ir 1 gyvena tarp Jūžintų ir Kamajų Jūžintų seniūnijoje.

**Laukiami rezultatai.** Teisės aktų, reglamentuojančių klasių komplektų skaičiaus bendrojo ugdymo mokyklose nustatymą, įgyvendinimas; aiškus ir skaidrus klasių komplektavimas savivaldybės mokyklose, mokyklos laikosi teisės aktų.

 **Finansavimo šaltiniai ir lėšų poreikis**. Lietuvos Respublikos valstybės biudžeto (mokymo lėšos) ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjas Aurimas Laužadis